ராஜேஸ்வரியின் பேச்சிலிருந்து நான் தெரிந்து கொண்டது என்னவென்றால் திருமணம் முடிந்து அத்தை புகுந்த வீட்டில் காலடி எடுத்து வைக்கும் போது கிருஷ்ணன் ரொம்ப சின்னக் குழந்தை. குடித்தனம் தொடங்கிய நாலைந்து வருடங்களுக்குப் பிறகுதான் ராஜேஸ்வரி பிறந்திருக்கிறாள். அதனால் வயிற்றில் பிறக்கவில்லை என்றாலும் கிருஷ்ணன்தான் அத்தைக்கு மூத்த குழந்தை. பெற்ற பாசத்தைவிட வளர்த்த பாசம் உயர்ந்தது என்று பெரியவர்கள் சும்மாவா சொன்னார்கள். சொல்லப் போனால் வளர்க்கும் போதுதான் பெற்றவர்களுக்குக் குழந்தைகளிடம் பாசம் ஏற்படுமாக இருக்கும்.